ΓΡΑΠΤΗ ΕΡΩΤΗΣΗ E-0181/98 υποβολή: Marνa Sornosa Martνnez (GUE/NGL) προς την Επιτροπή (5 Φεβρουαρίου 1998)

Θέμα: Ενδεχόμενο οικολογικό έγκλημα στον υγροβιότοπο του Massamagrell

Ο υγροβιότοπος του Massamagrell αντιμετωπίζει σοβαρό κίνδυνο εξαφάνισης εξαιτίας των έργων πολεοδομίας και αποξήρανσης που βρίσκονται σε εξέλιξη και που επηρεάζουν, επίσης, τον υγροβιότοπο του Rafael y Vistabella, ο οποίος έχει επίσημα αναγνωριστεί ως προστατευόμενος.

Είναι σχεδόν βέβαιο ότι ο υγροβιότοπος του Massamagrell συμπεριλαμβάνεται στον κατάλογο των Υγρών Περιοχών της Κοινότητας της Βαλένθια, εφόσον ανήκει στο ίδιο οικοσύστημα με αυτόν του Rafael y Vistabella, που έχει αναγνωριστεί ως περιοχή ειδικής προστασίας στο πλαίσιο του PGOU (Γενικό Σχέδιο Χωροταξίας). Η δημοσίευση του εν λόγω καταλόγου καθυστερεί αδικαιολόγητα, ενόσω πολλές υγρές περιοχές, τις οποίες περιλαμβάνει και μπορούν έτσι να θεωρηθούν ως δυνάμει προστατευόμενες, καταστρέφονται.

Σε άλλη πρόσφατη ερώτησή μου προς την Επιτροπή ενημέρωσα ήδη για την αστάθεια και τον οικολογικό κίνδυνο που δημιουργείται εξαιτίας της αδικαιολόγητης καθυστέρησης της δημοσίευσης του καταλόγου. Θέτω το ζήτημα αυτό διότι προσλαμβάνει διαστάσεις καίριου περιβαλλοντικού προβλήματος του οποίου η άμεση επίλυση επιβάλλεται.

Η παραμέληση των περιβαλλοντικών επιπτώσεων από την πλευρά της Αυτόνομης Κυβέρνσησης θέτει σε κίνδυνο την φυσική κληρονομιά των Υγρών Περιοχών της Κοινότητάς μας και αντιβαίνει προς την οδηγία 92/43/ΕΟΚ ((ΕΕ L 206 της 22.7.1992, σελ. 7. )) που αφορά την προστασία των φυσικών οικοτόπων. Η παράκτια ζώνη της Κοινότητας της Βαλένθια, πλούσια σε υγροτόπους, συγκροτεί ένα πλήρες οικοσύστημα του οποίου η ενότητα δεν θα πρέπει να διασπασθεί προς χάριν οικιστικών συμφερόντων.

1. Θα μπορούσε η Επιτροπή απευθυνόμενη στην Αυτόνομη Κυβέρνηση της Κοινότητας της Βαλένθια να ζητήσει την άμεση δημοσίευση του καταλόγου, δεδομένου ότι έχει ήδη εκπονηθεί και ότι η καθυστέρησή του έχει σοβαρές επιπτώσεις για το περιβάλλον;

2. Τι δράσεις θα μπορούσε να αναλάβει η Επιτροπή ούτως ώστε η επικάλυψη κανονισμών αυτόνομων κυβερνήσεων με εθνικούς ή ευρωπαϊκούς κανονισμούς να μην εμποδίζει την ορθή εφαρμογή των ευρωπαϊκών οδηγιών;

3. Θα μπορούσε η Επιτροπή να αποστείλει ομάδα εμπειρογνωμόνων που θα εκτιμήσει τη σπουδαιότητα της διατήρησης του συνόλου των υγροτόπων των μεσογειακών ακτών της Ισπανίας ως οικολογικού συστήματος άξιον προστασίας;

Απάντηση της κας Bjerregaard εξ ονόματος της Επιτροπής (12 Μαρτίου 1998)

1. Η Επιτροπή δεν είναι αρμόδια να απευθυνθεί στην περιφερειακή κυβέρνηση της κοινότητας της Βαλένθια για να την καλέσει να προβεί σε δημοσίευση του καταλόγου των υγροτόπων της εν λόγω περιφέρειας, διότι η συγκεκριμένη δημοσίευση εμπίπτει αποκλειστικά στο εσωτερικό δίκαιο της συγκεκριμένης αυτόνομης κοινότητας.

Ο προαναφερθείς τόπος δεν έχει χαρακτηρισθεί ζώνη ειδικής προστασίας για τα πτηνά (ΖΕΠ) στο πλαίσιο της οδηγίας 79/409/ΕΟΚ του Συμβουλίου της 2ας Απριλίου 1979, περί διατηρήσεως των αγρίων πτηνών ((EE L 103 της 25.4.1979. )). Ούτε έχει ταξινομηθεί επιστημονικά ως σημαντική ζώνη για τη διατήρηση των πτηνών.

Ο εν λόγω τόπος δεν έχει προταθεί από την Ισπανία για να συμπεριληφθεί στο δίκτυο Natura 2000, στο πλαίσιο της οδηγίας 92/43/ΕΟΚ του Συμβουλίου της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας ((EE L 206 της 22.7.1992. )). Ούτε είναι εις γνώση της Επιτροπής ότι ο εν λόγω τόπος προστατεύει τύπο φυσικού ενδιαιτήματος ή είδος προτεραιότητας, τα οποία, βάσει τεκμηριωμένων και αξιόπιστων επιστημονικών πληροφοριών, θα τον καταστούσαν αναγκαίο για τη διατήρηση του συγκεκριμένου τύπου ενδιαιτήματος προτεραιότητας ή για την επιβίωση του εν λόγω είδους προτεραιότητας. Το φυσικό ενδιαφέρον του εν λόγω τόπου είναι επομένως περισσότερο εθνικό παρά κοινοτικό.

Εάν εντούτοις είχαν τεθεί εις γνώση της Επιτροπής πληροφορίες που θα αποδείκνυαν ότι ο εν λόγω τόπος είναι αναγκαίος για τη διατήρηση ενός τύπου ενδιαιτήματος προτεραιότητας ή για την επιβίωση ενός είδους προτεραιότητας, θα μπορούσε να προβλεφθεί η διαδικασία που θεσπίζει το άρθρο 5 της οδηγίας 92/43/ΕΟΚ.

2. Η Επιτροπή μεριμνά για την ορθή εφαρμογή των ευρωπαϊκών οδηγιών από τα κράτη μέλη. Όσον αφορά την οδηγία 92/43/ΕΟΚ, ενόψει της καθυστέρησης της αποστολής των ισπανικών καταλόγων, η Επιτροπή έχει θέσει σε εφαρμογή τη διαδικασία λόγω παράβασης εναντίον της Ισπανίας. Μετά από κοινοποίηση αιτιολογημένης γνώμης το Νοέμβριο του 1997, η Ισπανία διεβίβασε κατάλογο των τόπων. Η Επιτροπή προβαίνει επί του παρόντος στη μελέτη των εγγράφων που έχουν υποβληθεί από τις ισπανικές αρχές, προκειμένου να εξακριβώσει εάν υφίσταται λόγος συνέχισης της διαδικασίας.

3. Η Επιτροπή αξιολογεί μαζί με τα κράτη μέλη και τους ανεξάρτητους εμπειρογνώμονες, κατά τη διάρκεια ειδικών συνεδριάσεων για τη βιογεωγραφία, τους καταλόγους των τόπων που έχουν προταθεί από τα κράτη μέλη, ώστε να συμπεριληφθούν στο δίκτυο Natura 2000. Δεδομένου του μεγάλου αριθμού των προτεινόμενων τόπων (πολλές χιλιάδες), δεν είναι δυνατόν να εξακριβωθεί επί τόπου τη αξία καθενός εξ αυτών.